钦定古今图书集成/明伦汇编/官常典/第630卷 > 《送宋子华通判长沙》吕祖谦
## 钦定古今图书集成/明伦汇编/官常典/第630卷 > 《送宋子华通判长沙》吕祖谦

骚人故悲秋，《九辨》播三楚。宋公旧题壁，文彩照潭府。
千载得君侯，遥遥接华绪。还当初秋天，又进湖湘橹。
当家多胜事，此役可兼取。江山日日新，一若相劳苦。
木脱献群峰，云生失前浦。况持别乘权，光华动徒旅。
元戎下分庭，百吏群趋庑。后车载仁风，习习被南土。
预知潢池盗，无复惊枹鼓。政当劝卖剑，不必禁挟弩。
入献有𬣙谟，论赏骈圭组。临分一杯酒，不为离愁举。